王延鈞

王鏻（？—935年），原來名字號𡅏王延鈞，是五代十國其辰候閩國其第3代皇帝。926年遘935年在位。

伊是王審知其第2隻囝。最早是泉州刺史。926年，王延鈞共建州刺史王延稟合兵拍福州，將閩王王延翰刣死。後唐封伊做威武軍節度使、琅琊王、閩王。931年，王延稟聽講王延鈞病野狠，就帶兵拍福州。王延鈞派王仁達對抗，將王延稟拿𡅏刣唻。

王延鈞者儂野迷信。伊信道教，敆福州起野価宮殿。伊信道士陳守元其話，卜想做皇帝，敆932年要求後唐封伊做中書令。後唐無察伊，伊就共後唐斷絕一切關係。第二年自稱皇帝，國號大閩，年號龍啓。復建立五廟來祭自家其祖宗，封高蓋山做西嶽。

王延鈞其老媽是南漢其清遠公主，不過野早就死了。遘尾了復討金氏做老媽，不過共伊無感情。王延鈞最中意自家其細婆陳金鳳，敆今旦西湖下底專門起蜀隻宮殿乞伊，日日共伊其坐龍船敆西湖裡勢客佻。福州儂都野怒茲隻陳金鳳。

935年，王延鈞病野狠，立陳金鳳做皇后。王延鈞其囝王繼鵬聽講以後，發動政變，拍遘皇宮裡勢，將陳金鳳刣死。王延鈞囥着帳下底，乞儂發現，及幾刀行去。王延鈞疼卜死，宮女看𣍐下，將伊之刣死。廟號惠宗，諡號齊肅明孝皇帝。

分類:福州儂
分類:姓王
分類:閩國國王共皇帝